CELEX: 52018JC0026
Language: sk
Date: 2018-11-13
Title: Spoločný návrh ROZHODNUTIE RADY o pozícii, ktorá sa má v mene Európskej únie prijať v spoločnom výbore zriadenom Európsko-stredomorskou dočasnou dohodou o pridružení o obchode a spolupráci medzi Európskym spoločenstvom, na jednej strane, a Organizáciou pre oslobodenie Palestíny (OOP) v prospech palestínskych orgánov Západného brehu a Pásma Gazy, na druhej strane, pokiaľ ide o predĺženie akčného plánu EÚ a Palestínskej samosprávy

EURÓPSKA KOMISIA
            V Bruseli13. 11. 2018
            JOIN(2018) 26 final
            2018/0382(NLE)
            Spoločný návrh
            ROZHODNUTIE RADY
            o pozícii, ktorá sa má v mene Európskej únie prijať v spoločnom výbore zriadenom Európsko-stredomorskou dočasnou dohodou o pridružení o obchode a spolupráci medzi Európskym spoločenstvom, na jednej strane, a Organizáciou pre oslobodenie Palestíny (OOP) v prospech palestínskych orgánov Západného brehu a Pásma Gazy, na druhej strane, pokiaľ ide o predĺženie akčného plánu EÚ a Palestínskej samosprávy
            
               
         
         
            
               DÔVODOVÁ SPRÁVA
            
            
               1.Predmet návrhu
            
            
               Tento návrh sa týka rozhodnutia, ktorým sa určuje pozícia Únie v spoločnom výbore zriadenom Európsko-stredomorskou dočasnou dohodou o pridružení o obchode a spolupráci medzi Európskym spoločenstvom, na jednej strane, a Organizáciou pre oslobodenie Palestíny (OOP) v prospech palestínskych orgánov Západného brehu a Pásma Gazy, na druhej strane (ďalej len „dočasná dohoda o pridružení“), pokiaľ ide o prijatie rozhodnutia o predĺžení akčného plánu EÚ a Palestínskej samosprávy.
            
            
               2.Kontext návrhu
            
            
               2.1.Dočasná dohoda o pridružení
            
            
               Dočasná dohoda o pridružení v oblasti obchodu a spolupráce bola podpísaná 24. februára 1997 a nadobudla platnosť 1. júla 1997. Dočasná dohoda o pridružení tvorí právny základ pre bilaterálne vzťahy medzi EÚ a Palestínskou samosprávou. Ustanovuje sa ňou bezcolný prístup palestínskeho priemyselného tovaru na trhy EÚ a postupné odstránenie ciel na vývoz tovaru z EÚ na palestínske územie v priebehu piatich rokov. Cieľom dohody je:
            
            
               –poskytnúť vhodný rámec pre komplexný dialóg umožňujúci rozvoj úzkych vzťahov medzi zmluvnými stranami,
            
            
               –vytvoriť podmienky pre postupnú liberalizáciu obchodu,
            
            
               –podporovať rozvoj vyvážených hospodárskych a sociálnych vzťahov medzi zmluvnými stranami prostredníctvom dialógu a spolupráce,
            
            
               –prispieť k sociálnemu a hospodárskemu rozvoju západného brehu Jordánu a Pásma Gazy,
            
            
               –podporiť regionálnu spoluprácu s cieľom upevniť mierové spolužitie a hospodársku a sociálnu stabilitu,
            
            
               –presadzovať spoluprácu v iných oblastiach spoločného záujmu.
            
            
               2.2.Spoločný výbor
            
            
               Dočasnou dohodou o pridružení sa zriaďuje spoločný výbor, ktorý má právomoc prijímať rozhodnutia v prípadoch stanovených v dohode, ako aj v iných prípadoch potrebných na účely dosiahnutia cieľov stanovených v dohode. Rozhodnutia sú pre zmluvné strany záväzné. Spoločný výbor môže vydávať aj odporúčania týkajúce sa dosahovania spoločných cieľov a bezproblémového vykonávania dohody. Úrad predsedu spoločného výboru bude striedavo zastávať EÚ a Palestínska samospráva v súlade s podmienkami stanovenými v rokovacom poriadku. Spoločný výbor zasadá aspoň raz ročne a vždy, keď si to vyžadujú okolnosti, na podnet jeho predsedu.
            
            
            
               2.3.Pripravovaný akt spoločného výboru
            
            
               Spoločný výbor má prijať odporúčanie týkajúce sa predĺženia akčného plánu EÚ a Palestínskej samosprávy (ďalej aj „pripravovaný akt“). Odporúčanie bude prijaté písomným postupom v súlade s článkom 10 rokovacieho poriadku spoločného výboru.
            
            
               Cieľom pripravovaného aktu je predĺžiť platnosť akčného plánu EÚ a Palestínskej samosprávy o tri roky, aby sa zabezpečilo pokračovanie spolupráce medzi oboma stranami. V prípade potreby ďalšieho predĺženia by mali byť Komisia a vysoká predstaviteľka splnomocnené predĺžiť akčný plán na ďalšie trojročné obdobie bez toho, aby Rada musela prijať nové rozhodnutie o pozícii, ktorú má Európska únia zaujať v spoločnom výbore.
            
            
               3.Pozícia, ktorá sa má prijať v mene Únie
            
         
         
            
               Pozícia, ktorú má Európska únia prijať v spoločnom výbore zriadenom dočasnou dohodou o pridružení, pokiaľ ide o prijatie odporúčania týkajúceho sa trojročného predĺženia akčného plánu EÚ a Palestínskej samosprávy, je založená na znení rozhodnutia pripojeného k tomuto rozhodnutiu.
            
            
               Obe strany opakovane potvrdili bohatosť a životaschopnosť vzťahov medzi Európskou úniou a Palestínskou samosprávou a svoju plnú odhodlanosť pokračovať v rozvoji týchto vzťahov vo všetkých oblastiach spoločného záujmu.
            
            
               Predĺženie akčného plánu EÚ a Palestínskej samosprávy je teda v záujme oboch zmluvných strán.
            
            
            
               3.1.Procesnoprávny základ
            
            
               3.1.1.Zásady
            
            
               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“
            
            
               Pojem „akty s právnymi účinkami “ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“
                  1
               .
            
            
               3.1.2.Uplatnenie na tento prípad
            
            
               Spoločný výbor je orgán zriadený dohodou, konkrétne dočasnou dohodou o pridružení.
            
            
               Akt, ktorý má spoločný výbor prijať, predstavuje akt s právnymi účinkami. Pripravovaný akt má právne účinky, pretože predĺži platnosť súčasného akčného plánu EÚ a Palestínskej samosprávy o ďalšie tri roky.
            
            
               Procesnoprávnym základom navrhovaného rozhodnutia je preto článok 218 ods. 9 ZFEÚ.
            
            
               3.2.Hmotnoprávny základ
            
            
               3.2.1.Zásady
            
            
               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa prijíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavný cieľ alebo hlavnú zložku, zatiaľ čo druhý cieľ alebo druhá zložka sú len vedľajšie, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo hlavná alebo prevažujúca zložka.
            
            
               3.2.2.Uplatnenie na tento prípad
            
            
               Hlavný cieľ a obsah pripravovaného aktu sa týkajú spolupráce s treťou krajinou v rámci dohody o pridružení a európskej susedskej politiky.
            
            
               Hmotnoprávnym základom navrhovaného rozhodnutia je preto článok 217 ZFEÚ.
            
            
            
               3.3.Záver
            
         
         
            
               Právnym základom navrhovaného rozhodnutia by mal byť článok 217 v spojení s článkom 218 ods. 9 ZFEÚ.
            
            
               4.Uverejnenie pripravovaného aktu
            
            
               Keďže akt spoločného výboru predĺži platnosť akčného plánu EÚ a Palestínskej samosprávy, je vhodné uverejniť ho po jeho prijatí v Úradnom vestníku Európskej únie v súlade s rokovacím poriadkom spoločného výboru EÚ a Palestínskej samosprávy.
            
            
               2018/0382 (NLE)
            
            
               Spoločný návrh
            
            
               ROZHODNUTIE RADY
            
            
               o pozícii, ktorá sa má v mene Európskej únie prijať v spoločnom výbore zriadenom Európsko-stredomorskou dočasnou dohodou o pridružení o obchode a spolupráci medzi Európskym spoločenstvom, na jednej strane, a Organizáciou pre oslobodenie Palestíny (OOP) v prospech palestínskych orgánov Západného brehu a Pásma Gazy, na druhej strane, pokiaľ ide o predĺženie akčného plánu EÚ a Palestínskej samosprávy
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 217 vo vzťahu k článku 218 ods. 9,
            
            
               so zreteľom na návrh Európskej komisie a vysokej predstaviteľky Únie pre zahraničné veci a bezpečnostnú politiku (ďalej len „vysoká predstaviteľka“),
            
            
               keďže:
            
            
               (1)Európsko-stredomorská dočasná dohoda o pridružení o obchode a spolupráci medzi Európskym spoločenstvom, na jednej strane, a Organizáciou pre oslobodenie Palestíny (OOP) v prospech palestínskych orgánov Západného brehu a Pásma Gazy, na druhej strane (ďalej len „dočasná dohoda o pridružení“), bola podpísaná 24. februára 1997 a nadobudla platnosť 1. júla 1997.
            
            
               (2)Zmluvné strany sa zhodli na tom, že akčný plán naďalej odráža privilegované partnerstvo medzi EÚ a Palestínskou samosprávou a podporuje vykonávanie dočasnej dohody o pridružení.
            
            
               (3)Spoločný výbor môže v súlade s článkom 63 dočasnej dohody o pridružení prijímať rozhodnutia a vydávať príslušné odporúčania.
            
            
               (4)Spoločný výbor má prijať písomným postupom odporúčanie týkajúce sa predĺženia akčného plánu EÚ a Palestínskej samosprávy o ďalšie tri roky.
            
            
               (5)Je vhodné stanoviť pozíciu, ktorá sa má prijať v mene Únie v rámci dočasnej dohody o pridružení, keďže odporúčanie bude mať právne účinky.
            
            
               (6)Komisia a vysoká predstaviteľka by mali byť v prípade potreby ďalšieho predĺženia splnomocnené predĺžiť akčný plán na ďalšie trojročné obdobie.
            
            
               (7)Predĺženie akčného plánu o tri roky poskytne zmluvným stranám príležitosť na prehlbovanie vzájomnej spolupráce v nadchádzajúcich rokoch,
            
            
               PRIJALA TOTO ROZHODNUTIE:
            
            
               Článok 1
            
         
         
            
               Pozícia Únie v spoločnom výbore zriadenom Európsko-stredomorskou dočasnou dohodou o pridružení o obchode a spolupráci medzi Európskym spoločenstvom, na jednej strane, a Organizáciou pre oslobodenie Palestíny (OOP) v prospech palestínskych orgánov Západného brehu a Pásma Gazy, na druhej strane, pokiaľ ide o predĺženie akčného plánu EÚ a Palestínskej samosprávy, je založená na návrhu odporúčania spoločného výboru pripojenom k tomu rozhodnutiu.
            
            
            
               Článok 2
            
            
               Komisia a vysoká predstaviteľka sú týmto splnomocnené predĺžiť v prípade potreby akčný plán na ďalšie trojročné obdobie.
            
            
            
               Článok 3
            
            
               Toto rozhodnutie je určené Komisii a vysokej predstaviteľke.
            
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Rozsudok Súdneho dvora zo 7. októbra 2014, Nemecko/Rada, vec C-399/12, ECLI:EU:C:2014:2258, body 61 až 64. 
               
            
      
    ---documentbreak--- 
      
         
               EURÓPSKA KOMISIA
            V Bruseli13. 11. 2018
            JOIN(2018) 26 final
            Spoločný návrh
            PRÍLOHA
            k
            ROZHODNUTIE RADY
            o pozícii, ktorá sa má v mene Európskej únie prijať v spoločnom výbore zriadenom Európsko-stredomorskou dočasnou dohodou o pridružení o obchode a spolupráci medzi Európskym spoločenstvom, na jednej strane, a Organizáciou pre oslobodenie Palestíny (OOP) v prospech palestínskych orgánov Západného brehu a Pásma Gazy, na druhej strane, pokiaľ ide o predĺženie akčného plánu EÚ a Palestínskej samosprávy
            
               
         
         
            
               PRÍLOHA
               
                  ODPORÚČANIE SPOLOČNÉHO VÝBORU EÚ – OOP č. xxx, ktorým sa schvaľuje predĺženie akčného plánu EÚ a Palestínskej samosprávy [XXX 2018]
            
            
            
            
            
               SPOLOČNÝ VÝBOR,
            
            
               so zreteľom na Európsko-stredomorskú dočasnú dohodu o pridružení o obchode a spolupráci medzi Európskym spoločenstvom, na jednej strane, a Organizáciou pre oslobodenie Palestíny (OOP) v prospech palestínskych orgánov Západného brehu a Pásma Gazy, na druhej strane (ďalej len „dočasná dohoda o pridružení“),
            
            
            
               keďže:
            
            
            
               (1)Európsko-stredomorská dočasná dohoda o pridružení o obchode a spolupráci medzi Európskym spoločenstvom, na jednej strane, a Organizáciou pre oslobodenie Palestíny (OOP) v prospech palestínskych orgánov Západného brehu a Pásma Gazy, na druhej strane (ďalej len „dočasná dohoda o pridružení“), bola podpísaná 24. februára 1997 a nadobudla platnosť 1. júla 1997.
            
            
               (2)Spoločný výbor môže v súlade s článkom 63 dočasnej dohody o pridružení prijímať rozhodnutia a vydávať príslušné odporúčania.
            
            
               (3)V článku 10 rokovacieho poriadku spoločného výboru sa stanovuje možnosť prijímať v období medzi zasadnutiami rozhodnutia písomným postupom, ak s tým obidve strany súhlasia.
            
            
               (4)Predĺženie akčného plánu EÚ a Palestínskej samosprávy o tri roky poskytne zmluvným stranám príležitosť na prehlbovanie spolupráce v nadchádzajúcich rokoch.
            
            
            
               ODPORÚČA:
            
            
               Článok 1
            
            
               Spoločný výbor písomným postupom odporúča, aby sa akčný plán EÚ a Palestínskej samosprávy predĺžil o tri roky odo dňa prijatia rozhodnutia o predĺžení.
            
            
            
               V xx, [xxxxx 2018].
            
         
         
            
            
               Za spoločný výbor EÚ a Palestínskej samosprávy
            
            
               predseda
            
            
               ***